**OBRAZLOŽENJE OSTVARENIH PRIHODA I PRIMITAKA, RASHODA I IZDATAKA OPĆEG DIJELA PRORAČUNA GRADA NOVSKE**

**ZA RAZDOBLJE OD 1.1. DO 30.6.2017. GODINE**

**1. PRAVNI OSNOV**

 U skladu s odredbama članka 109. Zakona o proračunu („Narodne novine“, broj 87/08, 136/12 i 15/15) Gradonačelnik podnosi predstavničkom tijelu na donošenje polugodišnji izvještaj o izvršenju proračuna do 15. rujna tekuće proračunske godine. U skladu s odredbama članka 15. Pravilnika o polugodišnjem i godišnjem izvještaju o izvršenju proračuna („Narodne novine“, broj 24/13) polugodišnji izvještaj o izvršenju proračuna sastavlja se za razdoblje od 1. siječnja do 30. lipnja tekuće proračunske godine. Polugodišnji izvještaj o izvršenju proračuna objavljuje se na internetskim stranicama jedinice lokalne i područne (regionalne) samouprave i službenom glasilu jedinice.

**2. OBRAZLOŽENJE PRIHODA I PRIMITAKA, RASHODA I IZDATAKA**

 Prema općem dijelu proračuna, prihodi poslovanja i prihodi od prodaje nefinancijske imovine ostvareni su u iznosu od 21.682.614,00 kn, što zajedno s viškom prihoda iz prethodne godine u iznosu od 7.875.522,00 kn čini ukupan proračun u iznosu od 29.558.136,00 kn. Rashodi poslovanja i rashodi za nabavu nefinancijske imovine ostvareni su u iznosu od 19.442.654,00 kn, a izdaci za financijsku imovinu i otplate zajmova 698.080,00 kn. Ukupni rashodi i izdaci iznose 20.140.734,00 kn. Na kraju izvještajnog razdoblja ostvaren je višak prihoda od 9.417.402,00 kn. Prihodi proračuna (bez viška) su ostvareni s 38 % plana, dok su rashodi poslovanja i rashodi za nabavu nefinancijske imovine realizirani s 30% plana. U odnosu na isto razdoblje prethodne godine, prihodi poslovanja i prihodi od prodaje nefinancijske imovine ostvareni su u manjem iznosu za 663.692,00 kn, odnosno za 3 %, a rashodi (bez izdataka, tj. kredita) su ostvareni u većem iznosu za 4.637.808,00 kn ili za 31%.

 U planu proračuna od 64.524.150,00 kn prihodi proračunskih korisnika (vlastiti prihodi, prihodi za posebne namjene, pomoći iz drugih proračuna i višak prihoda) planirani su s iznosom od 2.144.900,00 kn, a ostvareni su s iznosom od 820.414,00 kn. Rashodi su ostvareni u iznosu od 3.300.849,00 kn, što je u odnosu na prethodnu godinu manje za 115.937,00 kn.

**Tablica broj 1: Pregled prihoda po izvorima financiranja**

|  |  |  |  |  |
| --- | --- | --- | --- | --- |
| **Vrsta prihoda** | **Realizacija 30.06.2014.** | **Realizacija 30.06.2015.** | **Realizacija 30.06.2016.** | **Realizacija** **30.06.2017.** |
| Opći prihodi | 11.935.502,00 | 13.312.714,00 | 9.916.756,00 | 9.495.732,00 |
| Prihodi za posebne namjene | 5.713.354,00 | 5.318.494,00 | 4.678.613,00 | 4.255.800,00 |
| Vlastiti prihodi | 850.940,00 | 823.772,00 | 726.883,00 | 748.714,00 |
| Pomoći | 153.431,00 | 2.562.175,00 | 7.024.054,00 | 7.182.368,00 |

 Kao i prethodnih godina, realizacija rashoda proračuna u prvom dijelu godine manja je od očekivanog, a razlog tome su procedure donošenja i provođenja postupaka javne nabave koje su uvijek u izravnoj vezi s investicijskim ciklusom. Postupci koji se provode u prvom dijelu godine, a tiču se projekata gradnje, u pravilu terete proračun u drugom polugodištu, odnosno u ljetnom razdoblju dolazi do pravdanja situacija i sl. Jedan od razloga slabije realizacije rashoda može se pronaći i u zakonskom ograničenju vezano za ovlasti izvršnog tijela u vrijeme prije izbora itd. Zbog toga je realno za očekivati bolju realizaciju, tj. provođenje određenih projekata u drugoj polovici godine.

**Tablica broj 2: Pregled realizacije proračuna po godinama**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| God. | **2010.** | **2011.** | **2012.** | **2013.** | **2014.** | **2015.** | **2016.** | **2017.** |
| **Prihodi** | 16.111.763,00 | 19.468.845,00 | 23.241.877,00 | 26.341.201,00 | 26.223.042,00 | 27.165.217,00 | 25.844.639,00 | 29.558.136,00 |
| **Rashodi** | 14.663.079,00 | 14.560.071,00 | 17.862.687,00 | 18.092.994,00 | 16.128.532,00 | 18.479.333,00 | 15.502.926,00 | 20.140.734,00 |
| **Višak** | 1.448.683,00 | 4.908.774,00 | 5.379.190,00 | 8.248.207,00 | 10.094.510,00 | 8.685.884,00 | 10.341.712,00 | 9.417.402,00 |

**2.1. OBRAZLOŽENJE PRIHODA**

**2.1.1. Prihodi poslovanja**

***2.1.1.1. Prihodi od poreza***

 Prihodi od poreza, od planiranih 10.945.000,00 kn ostvareni su u iznosu od 7.328.927,00 kn ili 67 % plana. U strukturi poreznih prihoda najveći je prihod od poreza i prireza porezu na dohodak s realizacijom od 6.870.109,00 kn. U odnosu na prethodnu godinu, ovaj prihod ostvaren je sa smanjenjem za 1.305.053,00 kn. Do pisanja ovog obrazloženja, razlika je značajno veća. Naime, zabilježeno je smanjenje prihoda na ime poreza na dohodak za gotovo 2.000.000,00 kn. Smanjenje prihoda na ime poreza na dohodak rezultat je porezne reforme koja se primjenjuje od 1.1.2017. godine, točnije, zbog povećanja neoporezivog dijela osobnog odbitka te smanjenja poreznih stopa. Zakonom o izvršavanju Državnog proračuna RH osigurana su sredstva u Državnom proračunu u obliku sredstava pomoći lokalnim samoupravama za pokriće gubitka tog prihoda. Osim prihoda na ime poreza i prireza porezu na dohodak u proračunu su evidentirani prihodi od poreza na imovinu s iznosom od 324.147,00 kn, koji je u odnosu na prethodnu godinu veći za 74.000,00 kn, odnosno za 30 %. U prihode od poreza na imovinu ubrajamo porez na korištenje javnih površina s realiziranim iznosom od 15.771,00 kn i povremeni porez na imovinu, tj. porez na promet nekretnina s iznosom od 308.375,00 kn. Prihodi od poreza na robe i usluge ostvareni su s iznosom od 114.363,00 kn, i to porez na promet (porez na potrošnju) 88.658,00 kn i porez na tvrtku 25.705,00 kn.

***2.1.1.2. Pomoći iz inozemstva i od subjekata unutar općeg proračuna***

 Prihodi pomoći ostvareni su s iznosom od 7.295.712,00 kn, što je u odnosu na plan 22 %, a u odnosu na isto razdoblje prethodne godine 95 %. Najvećim dijelom sredstva su uplaćena na ime pomoći temeljem Zakona o izvršavanju Državnog proračuna RH kao pomoći jedinicama prema indeksu razvijenosti, pomoći na ime povrata poreza na dohodak, pomoći na ime porezne reforme i sl. Tekuće pomoći proračunu ostvarene su u iznosu od 6.800.787,00 kn kako slijedi:

* pomoć temeljem čl. 39. st. 2. i 3. Zakona o izvršavanju Državnog proračuna RH na ime poreza na dobit jedinicama koje imaju status potpomognutog područja 1.633.529,00 kn,
* pomoć temeljem čl. 39. st. 1. Zakona o izvršavanju Državnog proračuna RH kao kompenzacija na ime povrata poreza na dohodak građanima po godišnjoj prijavi 3.485.100,00 kn,
* pomoć sukladno čl. 39. st. 5. Zakona o izvršavanju Državnog proračuna RH temeljem indeksa razvijenosti sa statusom potpomognutog područja 182.771,00 kn,
* pomoć kao kompenzacijska mjera za fiskalne učinke od poreza na dohodak koji su JLP(R)S ostvarivale tijekom 2016. godine i prihoda od poreza na dohodak koji će ostvarivati tijekom 2017. godine 1.327.263,00 kn,
* Županijsko izborno povjerenstvo – doznaka sredstava za rad biračkih odbora za održavanje lokalnih izbora 2017. godine 148.982,00 kn,
* Agencija za plaćanja u poljoprivredi, ribarstvu i ruralnom razvoju-promotivne aktivnosti iz 2016. godine 13.900,00 kn,
* Sisačko-moslavačka županija - doznaka sredstava na ime sufinanciranja održavanja komemorativnog skupa na Trokutu 9.242,00 kn.

 Pomoći od izvanproračunskih korisnika ostvarene su s iznosom od 423.225,00 kn, a odnose se na sredstva uplaćena za doprinose za osobe na stručnom osposobljavanju bez zasnivanja radnog odnosa 44.219,00 kn i 379.006,00 kn za sanaciju deponije komunalnog otpada.

 Prihodi pomoći proračunskim korisnicima iz drugih proračuna ostvareni su u iznosu od 71.700,00 kn, a odnose se na sredstva Ministarstva kulture za nabavu knjiga u Gradskoj knjižnici i čitaonici „Ante Jagar“ s iznosom od 54.400,00 kn i sredstva Ministarstva znanosti, obrazovanja i sporta za nabavu opreme i sitnog inventara u Dječjem vrtiću „RadosT“ s iznosom od 17.300,00 kn.

***2.1.1.3. Prihodi od imovine***

 Prihodi od imovine ostvareni su s iznosom od 1.960.407,00 kn, što je u odnosu na plan 58 %, a u odnosu na isto razdoblje prethodne godine prihodi su veći za 549.156,00 kn ili za 39 %. Prihodi od financijske imovine ostvareni su s iznosom od 16.340,00 kn, a čine ih kamate na depozite po viđenju u iznosu od 1.831,00 kn, prihodi od pozitivnih tečajnih razlika i razlika zbog primjene valutne klauzule 6.530,00 kn i prihodi od dividendi 7.979,00 kn.

 Najveći u ovoj skupini prihoda svakako su prihodi od nefinancijske imovine s iznosom od 1.944.067,00 kn. U ovu skupinu prihoda ubrajamo naknadu za koncesije od 18.449,00 kn, prihode od zakupa i iznajmljivanja imovine s iznosom od 571.736,00 kn i naknade za korištenje nefinancijske imovine s 1.353.881,00 kn.

Prihodi od zakupa i iznajmljivanja imovine u odnosu na prethodnu godinu ostvareni su u većem iznosu za 76.098,00 kn, i to najviše na ime zakupa poljoprivrednog zemljišta u vlasništvu države. Prihode od zakupa i iznajmljivanja čine sljedeći prihodi:

* zakup poljoprivrednog zemljišta u vlasništvu RH 122.298,55 kn,
* privremeni zakup i zakup pašnjaka 89.254,36 kn,
* refundacija materijalnih troškova za zgradu vijećnice 130.330,67 kn,
* najam zemljišta u vlasništvu Grada 88.182,89 kn,
* najam poslovnog prostora 69.033,65 kn,
* korištenje gradske kuglane 17.094,00 kn,
* zakup javnih površina 15.478,44 kn
* jednokratni zakup društvenih domova 27.050,00 kn,
* najam stanova 5.150,13 kn,
* pravo građenja 323,87 kn.

 Prihode na ime naknade za korištenje nefinancijske imovine čine prihodi od naknade za pridobivenu količinu plina u iznosu od 267.570,64 kn, naknade za pridobivenu količinu nafte u iznosu od 1.085.994,41 kn i prihodi spomeničke rente 316,48 kn. Prihodi rudne rente u odnosu na prethodnu godinu ostvareni su u većem iznosu za 465.247,00 kn.

***2.1.1.4. Prihodi od upravnih i administrativnih pristojbi, pristojbi po posebnim propisima i naknada***

 Prihodi od upravnih i administrativnih pristojbi, pristojbi po posebnim propisima i naknada ostvareni su s iznosom od 4.859.661,00 kn ili 58 % plana, a u odnosu na prethodnu godinu prihodi su veći za 7 %. U ostale upravne pristojbe i naknade ubrajamo prihode od prodaje državnih biljega koji su ostvareni s iznosom od 53.421,00 kn. U prihode po posebnim propisima ubrajamo prihode vodnog gospodarstva s iznosom od 14.445,00 kn i doprinos za šume s iznosom od 826.450,00 kn te ostale nespomenute prihode s iznosom od 1.440.773,00 kn. U odnosu na prethodnu godinu prihod doprinosa za šume manji je za 290.313,00 kn što ovisi o sječi šume na području grada. Ostali nespomenuti prihodi obuhvaćaju prihode Grada s iznosom od 752.956,00 kn i prihode naših proračunskih korisnika s iznosom od 687.817,00 kn. U prihode Grada ubrajamo:

* naknadu za nezakonito izgrađene zgrade u prostoru 165.014,00 kn,
* pravo služnosti – HT d.d. 306.321,00 kn,
* doznaku sredstava Vodovoda Novska d.o.o za projekt aglomeracije 125.751,00 kn,
* refundaciju sredstava za poslove na ime naknade za uređenje voda 53.269,00 kn,
* otkup obiteljskih kuća na PPDS-u 40.751,00 kn,
* povrate stipendija 49.961 kn itd.

 U ovoj skupini prihoda, proračunski korisnici Grada ostvarili su prihode na ime školarina, participacije roditelja za smještaj djece u vrtiću, članarine i sl.

 Komunalni doprinosi i naknade sadržani su u skupini prihoda po posebnim propisima s iznosom od 2.524.571,00 kn. U odnosu na prethodnu godinu, prihodi su ostvareni u većem iznosu za 6 %, dok su u odnosu na plan ostvareni s 55 %. Komunalni doprinos realiziran je s iznosom od 381.984,00 kn, a komunalna naknada s iznosom od 2.142.587,00 kn.

***2.1.1.5. Prihodi od prodaje proizvoda i robe te pruženih usluga i prihodi od donacija***

 Prihodi od prodaje proizvoda i robe te pruženih usluga i prihodi od donacija ostvareni su s iznosom od 60.897,00 kn, što je u odnosu na plan 66 %, a u odnosu na prethodnu godinu 5 % više. Radi se o prihodima proračunskih korisnika, Pučkog otvorenog učilišta s ostvarenim iznosom od 59.330,00 kn (najam poslovnog prostora i kino ulaznice) i Gradske knjižnice i čitaonice „Ante Jagar“ s ostvarenim iznosom od 1.567,00 kn.

**2.1.2. Prihodi od prodaje nefinancijske imovine**

 Prihodi od prodaje nefinancijske imovine ostvareni su s iznosom od 177.009,00 kn što čini 67 % plana, a u odnosu na prethodnu godinu prihodi su veći za 53 %. Radi se o prihodima koji su ostvareni temeljem prodaje građevinskog zemljišta na ime prava građenja u iznosu od 60.827,00 kn i prihode od prodaje poljoprivrednog zemljišta u vlasništvu države u iznosu od 92.746,00 kn. Prihodi od prodaje stanova na kojima postoji stanarsko pravo ostvareni su u iznosu od 23.436,00 kn.

**2.2. OBRAZLOŽENJE RASHODA**

 U skladu s odredbama članka 6. Pravilnika o polugodišnjem i godišnjem izvještaju o izvršenju proračuna („Narodne novine“, broj 24/13) posebni dio proračuna sadrži izvršenje rashoda po organizacijskoj, ekonomskoj i programskoj klasifikaciji. Proračunske klasifikacije čine okvir kojim se iskazuju i sustavno prate prihodi i primici, rashodi i izdaci po nositelju, cilju, namjeni, vrsti lokaciji i izvoru financiranja. U skladu s navedenim, a sukladno planu proračuna, nadležni upravni odjeli nositelji su projekata i aktivnosti iz svoje nadležnosti te prate njihovu realizaciju i daju obrazloženja postignutih rezultata u okviru programske klasifikacije.

**2.2.1. Rashodi po organizacijskoj klasifikaciji**

 Uvidom u posebni dio izvješća o izvršenju proračuna za prvi dio ove godine, vidljivo je da su rashodi po organizacijskoj klasifikaciji ostvareni s oko 50 % u upravnim odjelima koji su nositelji materijalno-financijskih rashoda Grada, i to u Stručnoj službi za poslove Gradskog vijeća i Gradonačelnika s realizacijom od 51 % i Upravnom odjelu za proračun i financije s realizacijom od 48,5 %. Upravni odjel za društvene djelatnosti, pravne poslove i javnu nabavu u obavljanju djelatnosti u nadležnosti svog upravnog odjela ostvario je realizaciju od 43 %, a Upravni odjel za gospodarstvo, poljoprivredu, komunalni sustav i prostorno uređenje 24 %. Kako je ovaj upravni odjel nositelj gotovo svih kapitalnih projekata koji su zadani planom proračuna, a uvažavajući okolnosti koje su navedene u uvodnom dijelu obrazloženja zbog slabije realizacije proračuna, realizacija tog financijskog plana pokazuje znatno niži postotak od očekivanog i zbog kapitalnih projekata koji su planirani s izvorom financiranja pomoći (plan 22.687.750,00 kn). Kapitalni projekti s izvorom financiranja na ime pomoći, kandidirani su u drugom dijelu godine ili se još uvijek čeka raspisivanje natječaja za neke projekte.

**2.2.2. Rashodi po ekonomskoj klasifikaciji**

 Rashodi poslovanja ostvareni su s iznosom od 13.396.225,00 kn ili s 44 % plana. U odnosu na prethodnu godinu, rashodi su gotovo isti (prethodne godine rashodi poslovanja ostvareni su u iznosu od 13.407.232,00 kn). U strukturi rashoda poslovanja najveći udio pripada materijalnim rashodima s iznosom od 4.802.266,00 kn, slijede rashodi za zaposlene s iznosom od 4.189.958,00 kn, ostali nespomenuti rashodi poslovanja 2.267.827,00 kn, naknade građanima i kućanstvima 1.163.522,00 kn itd.

**Grafički prikaz broj 1: Struktura rashoda poslovanja**

***2.2.2.1. Rashodi za zaposlene***

 Rashodi za zaposlene obuhvaćaju rashode plaća zaposlenih u upravi, gdje je na dan 30.6.2017. godine evidentirano 32 službenika i namještenika, 3 dužnosnika, dok je za 3 bivša dužnosnika plaća isplaćivana sukladno odredbama Zakona o lokalnoj i područnoj (regionalnoj) samoupravi. Proračunski korisnici su isplaćivali plaće za 7 zaposlenih u Pučkom otvorenom učilištu Novska, za 8 zaposlenih u Gradskoj knjižnici i čitaonici „Ante Jagar“, te za 37 zaposlenih djelatnika u Dječjem vrtiću „Radost“ Novska. Osim rashoda za plaće (bruto + doprinosi na plaću), rashodi za zaposlene obuhvaćaju rashode za jubilarne nagrade (isplaćeno je 6 jubilarnih nagrada), novčanu potporu u slučaju smrti člana uže obitelji (isplaćena 1 potpora), novčanu potporu za bolovanje duže od 90 dana (isplaćena 1 potpora), te regres za godišnji odmor. Navedeni ostali rashodi za zaposlene za upravu su iznosili 89.855,00 kn, a za proračunske korisnike 61.745,00 kn.

***2.2.2.2. Materijalni rashodi***

 Materijalni rashodi su ostvareni s iznosom od 4.802.266,00 kn, što je 42 % plana, a u odnosu na isto razdoblje prethodne godine rashodi su manji za 5 % ili za 280.840,00 kn. Pregled ostvarenih materijalnih rashoda dan je u sljedećem tabličnom pregledu:

**Tablica broj 3: Pregled ostvarenih materijalnih rashoda**

|  |  |
| --- | --- |
| **Naziv rashoda** | **Iznos** |
| 321 Naknade troškova zaposlenima | 231.972,00 |
| 322 Rashodi za materijal i energiju | 997.618,00 |
| 323 Rashodi za usluge | 2.639.317,00 |
| 324 Naknade troškova osobama izvan radnog odnosa  | 31.075,00 |
| 329 Ostali nespomenuti rashodi poslovanja | 902.285,00 |

 U strukturi materijalnih rashoda najveći su *rashodi usluga* s iznosom od 2.639.317,00 kn koji obuhvaćaju rashode održavanja domova s 33.265,00 kn, održavanje javnih površina 515.213,00 kn, održavanje nerazvrstanih cesta s 357.913,00 kn, održavanje javne rasvjete 57.917,00 kn, zimska služba 297.624,00 kn, održavanje službenih vozila 16.222,00 kn, popravak opreme u upravi 7.127,00 kn, održavanje dizala u zgradi vijećnice 3.625,00, održavanje stanova 4.451,00 kn itd.

 U *rashode za materijal i energiju* u iznosu od 997.618,00 kn ubrajamo rashode potrošnje energije (gorivo 31.592,00 kn, električna energija 75.517,00 kn, plin 190.819,00 kn, električna energija za javnu rasvjetu 209.281,00 kn). Rashodi za uredski materijal i ostale materijalne rashode u koje ubrajamo rashode za sredstva za čišćenje i održavanje realizirani su u iznosu od 23.021,00 kn, nabava fotokopirnog papira 12.824,00 kn, nabava uredskog materijala 19.466,00 kn, nabava sredstava za čišćenje po mjesnim odborima 2.208,00 kn, nabava stručne literature 2.108,00 kn. U ovu skupinu rashoda za materijal i energiju ubrajamo rashode vrtića za namirnice u iznosu od 140.815,00 kn.

 *Ostali nespomenuti rashodi poslovanja* na kontu skupine 329 s realizacijom od 902.285,00 kn obuhvaćaju rashode naknada za rad predstavničkih i izvršnih tijela, povjerenstava i sl. s iznosom od 125.442,00 kn (naknade za rad predsjednika mjesnih odbora 37.287,00 kn, naknade za rad Gradskog vijeća 64.153,00 kn, naknade članovima povjerenstava 1.931,00 kn). U ostale nespomenute rashode ubrajamo premije osiguranja s iznosom od 46.440,00 kn, gdje su rashodi uprave 17.681,00 kn, a proračunskih korisnika 28.758,00 kn, rashode reprezentacije s iznosom od 59.076,00 kn, od toga uprava 51.820,00 kn, a korisnici 7.255,00 kn, rashode članarina s iznosom od 32.076,00 kn za Grad (LAG „Zeleni trokut“ 25.000,00 kn, Udruga gradova 4.596,00 kn) 29.596,00 kn, odnosno za proračunske korisnike 2.480,00 kn, pristojbe i naknade s iznosom od 23.799,00 kn u koje ubrajamo sudske pristojbe na tužbe, presude, prijedloge za ovrhu, prijedloge za osiguranje i rješenje o osiguranju, novčane naknade zbog nezapošljavanja jedne osobe s invaliditetom (Gradska uprava 16.898,00 kn i proračunski korisnici 6.901,00 kn). Najveći dio rashoda odnosi se na ostale nespomenute rashode poslovanja s iznosom od 605.033,00 kn, od toga rashodi uprave iznose 476.344,00 kn, a korisnici 128.689,00 kn. Ostali nespomenuti rashodi su rashodi vezani za lokalne izbore s iznosom od 290.880,00 kn, manifestacije 98.750,00 kn, troškove provizije za uplate od strane građana 17.745,00 kn, dnevnice za vatrogasne intervencije 2.546,00 kn, troškovi javnog bilježnika 5.784,00 kn, cvijeće, svijeće i slično 4.990,00 kn itd.

***2.2.2.3. Financijski rashodi***

 Financijski rashodi su ostvareni s iznosom od 245.225,00 kn, što je u odnosu na plan 52 %, dok su u odnosu na prethodnu godinu rashodi manji za 7 % ili 19.444,00 kn. Rashodi se prvenstveno odnose na rashode kamata za primljene kredite, pa su tako rashodi za kredit uprave 136.738,00 kn, a rashodi korisnika (POU Novska) 737,00 kn. Negativne tečajne razlike zbog primjene valutne klauzule za kredite te plaćanja s inozemstvom iznose 87.677,00 kn, a bankarske usluge 19.862,00 kn.

***2.2.2.4. Subvencije***

 Subvencije su prijenosi sredstava koji se daju proizvođačima za poticanje proizvodnje određenih proizvoda i pružanja usluga pa su tako prema našem Programu poticanja razvoja malog i srednjeg poduzetništva ostvareni rashodi u iznosu od 461.009,00 kn, što je 36 % plana, a u odnosu na prethodnu godinu rashodi su veći za 34 %, odnosno za 116.414,00 kn. Subvencije trgovačkim društvima i zadrugama izvan javnog sektora iznose 132.752,00 kn u koje ubrajamo subvenciju kamatne stope 102.252,00 kn, te potpore male vrijednosti iz Programa poticanja razvoja malog i srednjeg poduzetništva 30.500,00 kn. Subvencije poljoprivrednicima i obrtnicima iznose 328.257,00 kn, a od toga se 43.493,00 kn odnosi na subvenciju kamatne stope.

***2.2.2.5. Pomoći dane u inozemstvo i unutar općeg proračuna***

 Pomoći dane u inozemstvo i unutar općeg proračuna ostvarene su s iznosom od 266.416,00 kn, što je u odnosu na plan 45 % , a u odnosu na prethodnu godinu rashodi su manji za 10 %. Rashodi pomoći su rashodi koji obuhvaćaju prijenose sredstava proračunskim korisnicima drugih proračuna za aktivnosti i projekte iz njihove nadležnosti. Tako su sredstva doznačena Osnovnoj školi Novska za produženi boravak u iznosu od 56.064,00 kn, za besplatnu prehranu po socijalnom programu u iznosu od 94.248,00 kn, Osnovnoj školi Rajić i Jasenovac za besplatnu prehranu u iznosu od 30.100,00 kn, Srednjoj školi Novska za maturalnu zabavu i održavanje sportske dvorane 22.248,00 kn te Glazbenoj školi Novska za redovan rad 43.756,00 kn. Kapitalna pomoć proračunskom korisniku drugog proračuna dana je Osnovnoj školi Lipovljani u iznosu od 20.000,00 kn za nabavu opreme za područne škole (projektor, ormar, školske ploče, hladnjaci….).

***2.2.2.6. Naknade građanima i kućanstvima na temelju osiguranja i druge naknade***

 Naknade građanima i kućanstvima na temelju osiguranja i druge naknade ostvarene su s 1.163.522,00 kn, što je u odnosu na plan 40 %, a u odnosu na prethodnu godinu rashodi su ostvareni u većem iznosu za 11 %. Naknade građanima i kućanstvima u novcu se odnose na isplate studentskih stipendija u iznosu od 456.400,00 kn, stipendija učenicima srednjih škola 303.040,00 kn, potpora roditeljima za novorođeno dijete 40.000,00 kn, pomoći umirovljenicima 192.700,00 kn. Naknade građanima i kućanstvima u naravi obuhvaćaju prijenose sredstava za sufinanciranje prijevoza učenicima srednjih škola u iznosu od 14.969,00 kn, sufinanciranje troškova liječenja u poliklinici SUVAG i drugim ustanovama 29.525,00 kn, plaćanje pogrebnih troškova po socijalnom programu 2.000,00 kn, pomoć za osnovne životne potrebe 39.457,00 kn, novčana pomoć za troškove stanovanja 82.828,00 kn, plaćanja priključka članovima HVIDRA-e 2.602,00 kn.

***2.2.2.7. Ostali rashodi***

 Ostali rashodi konta skupine 38 ostvareni su s iznosom od 2.267.827,00 kn što čini 44 % plana, odnosno 3 % manje u odnosu na prethodnu godinu. U ostale rashode ubrajamo tekuće donacije s iznosom od 2.148.145,00 kn, kapitalne donacije s iznosom od 47.550,00 kn i kapitalne pomoći s iznosom od 72.132,00 kn. Tekuće donacije u novcu su sredstva koja se dodjeljuju udrugama, neprofitnim organizacijama temeljem javnog natječaja za provedbu njihovih projekata. Tako su sredstva dodijeljena udrugama mladeži i djece u iznosu od 63.600,00 kn, humanitarnim, socijalnim i zdravstvenim udrugama u iznosu od 34.472,00 kn, udrugama iz Domovinskog rata 108.500,00 kn, udrugama u kulturi 94.450,00 kn, ostalim udrugama 42.117,00 kn, dok je za razvoj sporta i rekreacije dodijeljeno 832.809,00 kn. Vatrogasna zajednica Grada financirana je u iznosu od 647.999,00 kn, a Turistička zajednica s iznosom od 118.120,00 kn. Kapitalne donacije neprofitnim organizacijama dodijeljene su Župi sv. Luke evanđeliste u Novskoj za rekonstrukciju župne crkve 10.000,00 kn te Vatrogasnoj zajednici za otplatu anuiteta 37.550,00 kn.

 Kapitalne pomoći klasificiraju se kao prijenosi nefinancijske imovine ili sredstva za financiranje troškova nefinancijske imovine trgovačkim društvima. Sredstva su dodijeljena Vodovodu Novska d.o.o. za otkup zemljišta za gradnju uređaja za pročišćavanje otpadnih voda u svrhu rješavanja imovinsko-pravnih odnosa u iznosu od 72.132,00 kn.

***2.2.2.8. Rashodi za nabavu nefinancijske imovine***

 Rashodi za nabavu nefinancijske imovine ostvareni su u iznosu od 5.046.429,00 kn što čini 18 % plana, a u odnosu na prethodnu godinu rashodi su ostvareni u većem iznosu za 4.648.815,00 kn. Tako značajno povećanje rashoda u odnosu na prethodnu godinu rezultat je ulaganja u sanaciju odlagališta komunalnog otpada „Kurjakana“. Rashodi ulaganja u postrojenja i opremu u iznosu od 551.404,00 kn prvenstveno se odnose na nabavu klizališta u iznosu od 374.125,00 kn i plutajuću binu za Novljansko jezero u iznosu od 165.250,00 kn. Ulaganja na građevinskim objektima s iznosom od 5.050.567,00 kn obuhvaćaju rashode gradnje doma u Jazavici (završetak gradnje) s iznosom od 362.468,00 kn, rekonstrukciju nogostupa u Ulici kralja Tomislava u Novskoj s iznosom od 190.061,00 kn, izgradnju pješačkog mosta u Rajiću s iznosom od 104.934,00 kn, sanaciju odlagališta komunalnog otpada s iznosom od 4.262.016,00 kn. Dodatna ulaganja za ostalu nefinancijsku imovinu s iznosom od 158.641,00 kn obuhvaćaju rashode u projektu *Poduzetnička zona Novska*, i to za izgradnju druge faze komunalne infrastrukture 73.641,00 kn i projekt željezničkog kolosijeka 85.000,00 kn.